讀縣父詩榜
作者：畢仲游
朝代：宋

paragraphs: 縣地苦迫窄，縣亭乃荒凉。
胡爲君子來，到此成詩章。
上陳圖史樂，次道爲政方。
終焉戒易足，俾爾能自强。
荒亭實何幸，得此人不忘。
年深粉墨剝，辭意彌激昂。
誰云官冗小，會有真龍藏。
其珠在人家，門戶常有光。
余來誦反覆，感歎鳴中腸。
臨風亟欲和，把筆猶徬徨。
安得杜陵翁，爲我題屋梁。